Pravila za organizaciju posjeta

* Posjete je moguće organizovati u objektima Centralne banke Bosne i Hercegovine u Sarajevu, Banjoj Luci, Mostaru i Brčkom. Postavka novca i numizmatička kolekcija mogu se pogledati jedino u objektu Centralne banke Bosne i Hercegovine u ulici Maršala Tita 25 u Sarajevu.
* Posjete škola i grupa se unaprijed zakazuju i prilagođavaju se uzrastu, profilu i zahtjevima posjetilaca. Napomena: predavanja se održavaju isključivo na BHS i engleskom jeziku.
* Centralna banka Bosne i Hercegovine nije u mogućnosti primiti u posjetu posjetioce koji nisu prethodno najavljeni u skladu s pravilima sadržanim u ovom dokumentu.
* Zahtjev za posjetu podnosi ovlašteno lice pismeno na e-mail adresu fined@cbbh.ba ili popunjavanjem online formulara koji se nalazi na edukacijskom sajtu web stranice Centralne banke Bosne i Hercegovine [fined.cbbh.ba](http://www.cbbh.ba). Datum i termin posjete se potvrđuju nakon što ovlašteno lice dostavi spisak posjetilaca.
* Osim u iznimnim slučajevima, grupe ne bi trebale brojati više od 45 posjetilaca.
* Prilikom dolaska u objekte Centralne banke Bosne i Hercegovine, posjetioci sa sobom moraju imati validan lični dokument i pripremiti ga za uvid prilikom ulaska u zgradu. Ukoliko grupa sadrži lica mlađa od 18 godina, neophodno je unaprijed dostaviti spisak s imenima i prezimenima, te osigurati pratnju punoljetnog lica koje sa sobom mora imati validan lični dokument.
* Neophodno je doći najmanje 15 minuta ranije radi obavezne sigurnosne provjere i pridržavati se svih uputa dobijenih od osoba zaduženih za sigurnost. Nije dozvoljeno unošenje oružja i opasnog oruđa u objekte Centralne banke Bosne i Hercegovine.
* Fotografisanje od strane posjetioca nije dozvoljeno. Centralna banka Bosne i Hercegovine zadržava pravo fotografisanja i pravljenja audio-video zapisa sa prezentacija koje može koristiti u svoje promotivne svrhe (web stranica banke, publikacije banke, te društvene mreže na kojima Centralna banka Bosne i Hercegovine ima profil). Posjetioci mogu tražiti da im se, naknadno, elektronskim putem dostave relevantne fotografije i/ili audio-video zapisi.
* Centralna banka Bosne i Hercegovine zadržava pravo otkazivanja posjete usljed više sile i/ili neispunjavanja elemenata neophodnih za organizaciju.